**Sfânta Tereza de Acvila**

*(1515-1582)*

În noaptea de 4 spre 15 octombrie se stingea din viață una dintre femeile extraordinare ale Evului Mediu și ale tuturor timpurilor: Sfânta Tereza din Ávila, numită și Tereza cea Mare. Ea și-a dobândit un loc deosebit în rândul sfinților prin activitatea de reformare a mănăstirilor de călugărițe și călugări din ordinul Carmelitan, prin viața ei țesută din suferințe, extaze și minuni, și prin scrierile pline de farmec și înțelepciune suprafirească, scrieri ce i-au adus titlul de "*Doctor Ecclesiae*", "*Învățător al Bisericii*", acordat de Papa Paul al VI-lea la 27 septembrie 1970.

În cartea de familie a soților Alfons de Cépeda şi Beatrice de Ahumada din oraşul Ávila (Spania) se notează: "*Miercuri, a douăzeci şi opta zi din luna martie a anului 1515, s-a născut fiica mea Tereza, la orele 5 dimineața, poate cu o jumătate de oră mai târziu sau mai degrabă, la răsăritul soarelui din acea zi*". Tereza a avut nouă frați și două surori. Dintre ei îl prefera pe Rodriguez, fratele mai mare cu câțiva ani; citeau împreună viețile sfinților și făceau planuri de expediții eroice. Într-o zi au plecat înainte de răsăritul soarelui pe drumul spre Salamanca, hotărâți să ajungă în Africa, unde sperau că maurii le vor tăia capetele și-i vor face martiri. Un unchi de al lor i-a întâlnit în afara orașului și aflând de scopul călătoriei i-a readus acasă. La dojana aspră a părinților, Rodriguez a răspuns: "Micuța m-a luat cu ea". Tereza avea atunci șapte ani. Departe de a se descuraja, s-au hotărât să ducă o viață de pustnici, construind chilii improvizate în grădina părintească și impunându-și acte de penitență asemănătoare cu ale vechilor călugări din pustiul Tebaidei. Deja din anii copilăriei, Tereza a dovedit o rară capacitate de a trece de la dorințe la fapte și de a atrage pe alții de partea ei. După ce la vârsta de doisprezece ani a pierdut-o pe mama, ea s-a aruncat în genunchi în fața unei icoane a Preacuratei și a implorat-o să-i fie mamă.

Odată cu anii copilăriei s-au risipit și multe din elanurile sufletești; Tereza notează în autobiografia ei: "*A venit și momentul când ochii mi s-au deschis la frumusețile naturii, cu care, după cum se spunea, Dumnezeu a fost foarte darnic față de mine. Eu ar fi trebuit să-i mulțumesc, dar din nefericire m-am folosit de ele pentru a-L ofensa, după cum se va vedea din această istorisire*". Apoi ea vorbește despre "*marile sale păcate*": citirea cu pasiune a romanelor de aventuri cavalerești, dorința de a plăcea și a face impresie prin ținută, coafură, parfumuri, plăcerea de a întreține conversații amuzante; în chip deosebit se consideră vinovată pentru prietenia cu o tânără, a cărei conversație "*a produs în mine cea mai tristă schimbare...* *Învățând din experiența mea, aș vrea ca părinții să fie extrem de atenți cu privire la acest lucru*". Pentru formarea intelectuală și morală a fiicei sale, Alfons de Cepeda a încredințat-o pensionului ținut de surorile augustine. Aici s-a întâlnit cu o călugăriță sfântă, Maria Briceno, care i-a redeșteptat în suflet gândul și dorința frumuseților nepieritoare. Simțea totuși că i-ar veni foarte greu să se despartă de bucuriile preferate și ea însăși mărturisește că dorea mult "*ca Bunul Dumnezeu să nu o cheme la viața de mănăstire*". Cu toate acestea, în urma convorbirilor cu un alt suflet ales, "*m-am hotărât să mă înving pe mine însămi*"; a cerut permisiunea tatălui său și a intrat în mănăstirea călugărițelor carmelitane din Ávila.

"*Când am îmbrăcat haina călugărească, Domnul m-a făcut să înțeleg cât de darnic este față de cei care se înving pe ei înșiși pentru a-i sluji lui. În aceeași clipă am simțit în sufletul meu o mulțumire atât de mare pentru starea pe care am ales-o, încât nimic nu a putut să o micșoreze până în ziua de astăzi... Nu aveam încă, mi se pare, iubirea de Dumnezeu... Dar o lumină puternică m-a făcut să înțeleg că tot ce este trecător valorează foarte puțin*". Timp de douăzeci de ani a trăit în mănăstire, încercând să împace dorința desăvârșirii spirituale cu satisfacerea dorinței de comoditate şi afecțiuni umane. Dar într-o zi, icoana cu "*Ecce Homo*" aflată în capelă s-a însuflețit şi a început să sângereze în prezența Terezei; atunci Tereza a îngenunchiat în fața lui Cristos şi L-a rugat să-i dea "*odată pentru totdeauna puterea de a nu-l mai ofensa*". Întărită de harul divin, a rupt în inima ei legăturile unor afecțiuni prea omenești şi a dăruit-o lui Dumnezeu, începând o viață nouă, plină de suferințe şi bucurii suprafirești, pe care le-a descris cu măiestrie în cărțile sale: "*Drumul perfecțiunii*", "*Gânduri despre iubirea de Dumnezeu", "Castelul interior*".

Deoarece în mănăstiri pătrunsese luxul, comoditatea, delăsarea, Tereza a simțit chemarea de a se consacra operei de reformare a vieții călugărești. După ce s-a sfătuit cu mai mulți oameni renumiți prin sfințenia şi înțelepciunea lor, a obținut de la Papa Pius al IV-lea aprobarea de a proceda la întemeierea unor mănăstiri în care să se respecte cu strictețe rânduielile primitive, foarte aspre, ale ordinului Carmelitan. Astfel, la 27 august 1562 a luat ființă lângă Ávila prima mănăstire a Carmelitanelor Desculțe, dedicată Sfântului Iosif. Cu această ocazie s-a sfințit şi prima biserică în cinstea Sfântului Iosif. La moartea Sfintei Tereza existau în Spania 32 mănăstiri reformate, 17 pentru femei şi 15 pentru bărbați. Această operă imensă a cerut din partea Sfintei Tereza multă energie, tenacitate, inteligență şi îndeosebi o încredere fără margini în Providența divină. "*Tereza fără harul lui Dumnezeu este o femeie sărmană; cu harul lui Dumnezeu, este o forță; cu harul lui Dumnezeu şi cu mulți bani, este o putere*".

Cunoscătoare adâncă a vieții sufletești şi înțeleaptă conducătoare de conștiințe, Tereza a rămas şi femeia practică ce se ocupa de cele mai mărunte lucruri din casă şi de problemele economice ale vieții; la orice reîntâlnire cu surorile ei de mănăstire, căuta să vină cu mici atenții pentru fiecare dintre ele şi dorea ca severitatea mănăstirească să fie însoțită de o sinceră şi neîncetată voie bună.

La 4 octombrie 1582 se afla în mănăstirea din Alba (Spania), epuizată de eforturile şi călătoriile întreprinse; simțind că se apropie sfârșitul, a cerut să i se aducă Sfânta Împărtășanie; când a văzut Preasfântul Sacrament, a exclamat: "*Domnul meu şi Mirele meu! A venit în sfârșit clipa după care am suspinat cu atâta dor*". Spre orele 9 seara a închis ochii, cu capul rezemat de brațul sorei Ana a Sfântului Bartolomeu, după un extaz ce a durat 14 ore. Papa Grigore al XV-lea a ridicat-o la cinstea sfintelor altare în ziua de 12 martie 1622, confirmând sentimentele de adâncă venerație cu care a fost înconjurată chiar înainte de sfârșitul vieți pământești.